
Nigella sativa és Gaultheria fragrantissima hatás in vivo kontakt dermatitisz modellben

Kulcsszavak: kontakt dermatitisz; növényi kivonat; metil-szalicilát
A Nigella sativa, azaz a fekete köménymag zsírosolaját az arab országokban már évszázadok óta alkalmazzák, többek között étkezési, kozmetikai és gyógyászati célokra. A Gaultheria nemzetség fajainak (pl. G. procumbens, G. fragrantissima – kúszó fajdbogyó) illóolaját napjainkban gyakran használják gyulladáscsökkentőként és ízületi megbetegedések esetén. Kutatásunk során arra kerestük a választ, hogy a Nigella zsírosolaja és a Gaultheria illóolaja csökkenti-e az allergiás bőrgyulladás tüneteit. A kontakt dermatitisz egy krónikus, gyulladásos bőrbetegség, amely egy például fémek vagy egyes növényi anyagok által kiváltott túlérzékenységi reakció.
A kúszó fajdbogyó illóolajának összetételét GC-MS módszerrel határoztuk meg. Kutatásunkhoz az oxazolon-indukálta kontakt dermatitisz egérmodellt választottuk. A kísérlet első fázisa az oxazolonnal való érzékenyítés volt, ezt követte az elicitáció, majd a fülödéma és a vérátáramlás mérése a kezelések között, végül a terminálás szakasza. Mintákat gyűjtöttünk szövettani, mieloperoxidáz (MPO) enzimaktivitás és citokinszint vizsgálatokhoz.
A kúszó fajdbogyó fő összetevőjeként a metil-szalicilátot azonosítottuk. Irodalmi adatok alapján a minor komponensek azt bizonyították, hogy az illóolajunk a G. fragrantissima fajból származik. Kísérleteink során a kontrollhoz viszonyítva az oxazolon szignifikánsan megnövelte az ödémát, a vérátáramlást, az MPO-aktivitást és a mért pro-inflammatorikus citokinek szintjét a fülben. A Nigella zsírosolaj és a Gaultheria illóolaj önmagában is csökkentett bizonyos oxazolon-indukálta változásokat, a kettő keveréke viszont szignifikánsan csökkentett minden paramétert.
Eredményeink alapján mind a fekete köménymag zsírosolaja és a kúszó fajdbogyó illóolaja hatásos lehet az allergiás bőrgyulladás kezelésében.



